**भारत सरकार**

मानव संसाधन विकास मंत्रालय

स्कूल शिक्षा और साक्षरता विभाग

**राज्‍य सभा**

अतारांकित प्रश्‍न संख्‍या: 1659

उत्‍तर देने की तारीख: 27.12.2018

**सेतु पाठ्यक्रम के जरिए मदरसा शिक्षा को मुख्यधारा में लाया जाना**

**1659. श्रीमती रूपा गांगुलीः**

क्या मानव संसाधन विकास मंत्री यह बताने की कृपा करेंगे किः

(क) क्या मंत्रालय ने मदरसों में पढ़ने वाले विद्यार्थियों और बीच में पढ़ाई छोड़ने वाले बच्चों को शिक्षा की मुख्यधरा में लाने के लिए कोई सेतु पाठ्यक्रम बनाया है; और यदि हां, तो तत्संबंधी ब्यौरा क्या है;

(ख) गत वर्ष के दौरान इस पाठ्यक्रम के तहत प्रशिक्षित विद्यार्थियों की संख्या कितनी है; और

(ग) क्या मंत्रालय ने भी मदरसों के शिक्षकों को शिक्षा प्रणाली की मुख्यधारा से जोड़ने के लिए प्रशिक्षण कार्यक्रम शुरू किया है और यदि हां, तो तत्संबंधी ब्यौरा क्या है?

**उत्तर**

**मानव संसाधन विकास मंत्रालय में राज्‍य मंत्री**

**(डॉ. सत्यपाल सिंह)**

(क) से (ग): मानव  संसाधन विकास मंत्रालय मदरसों/अल्पसंख्यक को शिक्षा प्रदायी योजना (एसपीईएमएम) कार्यान्वित कर रहा है। एसपीईएमएम, समग्र योजना है जिसमें मदरसों में  गुणवत्ता युक्त शिक्षा प्रदान करने की योजना (एसपीक्‍यूईएम) और अल्पसंख्यक संस्थानों में अवसंरचनागत विकास योजना (आईडीएमआई) शामिल हैं। एसपीईएमएम योजना की प्रकृति स्वयंसेवी  और मांग आधारित है।

एसपीक्‍यूईएम में अधिकतम 3 शिक्षकों और शिक्षण अधिगम सामग्री के लिए सहायता के जरिए उनके पाठ्यक्रम में विज्ञान, गणित, समाज विज्ञान, हिंदी और अंग्रेजी जैसे विषयों के माध्यम से आधुनिक शिक्षा को शुरू करके मदरसों और मकतबों जैसे पारंपरिक संस्थानों को प्रोत्साहित करने के लिए वित्तीय सहायता प्रदान करने का प्रावधान है। इस योजना का उद्देश्य, छात्रों को मदरसों में राष्ट्रीय मानकों की तुलनात्‍मक शिक्षा प्रदान करना है।

इस योजना में शिक्षकों की शिक्षण गुणवत्ता में सुधार करने के लिए विज्ञान, गणित, समाज विज्ञान, हिंदी और अंग्रेजी जैसे आधुनिक विषयों को पढ़ाने के लिए इस योजना के तहत नियुक्त शिक्षकों के सेवाकालीन प्रशिक्षण का प्रावधान भी किया गया है।

राष्ट्रीय मुक्त विद्यालयी संस्थान (एनआईओएस),  मदरसे के छात्रों को मुख्यधारा के विषयों वाली शिक्षा प्रणाली में लाने के लिए   ओपन बेसिक शिक्षा ( कक्षा 3, 5 और 8), माध्यमिक पाठ्यक्रम (10वीं) और वरिष्ठ माध्यमिक (12वीं)  का संचालन कर रहा है। विगत वर्ष इस पाठ्यक्रम के तहत 8662 छात्रों को प्रशिक्षित किया गया था।

**\*\*\*\*\***